## Hisenda agilitza la tramitació d’expedients gràcies al nou visor únic d’execució pressupostària de la Generalitat

*** Cíclope és un visor en línia de les dades comptables que permet als gestors visualitzar l’execució pressupostària d’un expedient administratiu o comptable i el seu consum pressupostari
* El nou sistema complementa la gestió comptable dels sistemes integrats amb NEFIS

​​​​​​**

La Conselleria d’Hisenda, Economia i Administració Pública ha posat en marxa un nou visor únic de l’execució pressupostària de la Generalitat, que complementarà la gestió comptable dels sistemes integrats amb NEFIS, amb la finalitat de millorar l’eficàcia i reduir el temps de tramitació d’expedients.

El mes de gener passat va arrancar la primera execució pressupostària de la història de la Generalitat amb el nou sistema economicofinancer (NEFIS) de l’Administració valenciana i els seus organismes autònoms. NEFIS permet millorar la informació necessària per a la presa de decisions en la gestió pública, centralitzar la gestió dels processos corporatius per a garantir la implantació de la dada única com a principi d’actuació i acabar amb la duplicitat d’informació que hi havia en múltiples aplicacions.

Per la seua part, Cíclope és un nou sistema desenrotllat per la Direcció General de Tecnologies de la Informació i les Comunicacions (DGTIC) amb l’objectiu de servir de visor en línia de les dades comptables en la Generalitat i permetre als gestors visualitzar l’execució pressupostària d’un expedient administratiu o comptable (expedients de contractació, nòmines, subvencions, ajudes, etc.) i el seu consum pressupostari.

Este visor pot ser integrat en qualsevol aplicació de gestió que requerisca visualitzar la informació comptable que s’ha generat en NEFIS, mantenint el principi comptable de dada única.

Cíclope permetrà als gestors d’expedients de contractació, de subvencions i, en general, als gestors de qualsevol sistema que requerisca coneixement de la situació de l’execució del pressupost, tindre un accés directe a la informació comptable, sense haver d’eixir de les seues pantalles de treball habitual, la qual cosa redunda en una major eficiència del procediment i en una reducció del temps dedicat a la tramitació dels expedients.

**Expedients de contractació**

La primera aplicació amb la qual s’ha integrat Cíclope és gvCONTRATOS, mitjançant la qual es gestionen els expedients de contractació administrativa. Els gestors ja poden accedir en temps real a l’execució comptable de l’expedient a través de Cíclope, i d’esta manera poden veure en les seues pantalles les dades comptables de NEFIS associades al codi d’expedient administratiu de cada contracte.

El director general de TIC, José Manuel García Duarte, ha destacat que, sense l’ús de Cíclope, els gestors estaven obligats a eixir de la seua aplicació de treball habitual, entrar en el sistema comptable per a fer la consulta del pressupost i tornar de nou a la seua aplicació de treball. “Amb la integració d’este nou sistema en les aplicacions de gestió, els gestors ja poden fer la consulta del pressupost en el moment”, incidix García Duarte.

Cíclope permetrà als gestors de tots els sistemes integrats amb NEFIS consultar de manera combinada els expedients, la disponibilitat de partides, el saldo d’expedients comptables per fase, la relació d’expedients, les retencions i l’estat de pagament.

García Duarte ha avançat que, en el futur, s’incorporarà també la documentació associada als expedients comptables consultats, “de manera que Cíclope oferisca una visió total dels expedients comptables que generen els gestors d’aplicacions des d’eixos sistemes de gestió, sense necessitat d’accedir a NEFIS”.

Fecha: 15/08/2024